# Museu de Ningbo

El Museu de Ningbo (xinès simplificat: 宁波博物馆), també conegut com a Museu de Yinzhou (xinés: 鄞州博物馆), és un museu situat a la ciutat de Ningbo, a la Província de Zhejiang, República Popular de la Xina. Està situat en el Districte de Yinzhou i va ser inaugurat el 5 de desembre de 2008. El museu se centra en la història i els costums tradicionals de la zona de Ningbo.
Va ser dissenyat per l'arquitecte Wang Shu, que va guanyar l'any 2012 el Premi Pritzker. El concepte del disseny és una combinació de muntanyes, aigües i l'oceà, perquè el mar de la Xina Oriental ha exercit un paper important en la història de Ningbo. S'integren en el disseny característiques de les residències de Jiangnan mitjançant decoracions de taulells antics i bambú. El Museu de Ningbo va guanyar el Premi Lu Ban el 2009, el màxim premi d'arquitectura de la Xina.

## Arquitectura

L'edifici va ser dissenyat per Wang Shu, el primer arquitecte xinès que va guanyar el Premi Pritzker. El disseny combina els conceptes de muntanyes, aigua i oceans. La primera planta del museu està configurada com un tot, i l'edifici comença a inclinar-se en la segona planta, la qual cosa li dona a l'edifici forma de muntanya i de vaixell. Aquest disseny fa referència a la situació geogràfica de Ningbo així com la importància del comerç marítim en la seva història, fent del museu un símbol de la història i la cultura de la ciutat.
La decoració de la part exterior del museu es fa de dues maneres. Algunes parets estan decorades amb milers de taulells recollits en zones locals. Aquest tipus de decoració era una manera habitual per construir un edifici econòmic en Ningbo a l'antiguitat, quan no s'havia introduït el ciment. Altres parets estan decorades amb bambú cobert amb ciment. Es diu que el Museu de Ningbo va ser el primer museu construït amb grans quantitats de materials usats. El Pavelló Ningbo Tengtou de l'Exposició Universal de Xangai (2010) també va usar una decoració similar.

## Exposicions permanents
### Exposició de la història de Ningbo

Situada a la segona planta, és l'exposició principal del museu, que mostra la història de Ningbo des de la cultura de Hemudu fins a la República de la Xina. Els relats principals són sobre les cultures antigues, l'expansió de la ciutat, el comerç d'ultramar, el desenvolupament dels acadèmics de l'est de Zhejiang i el Ningbo Commercial Group. S'exposen grans quantitats d'objectes, fotografies històriques i maquetes.

### Exposició dels costums de Ningbo

Aquesta exposició se situa a la tercera planta del museu. S'empren models de cera i maquetes d'edificis juntament amb tècniques electròniques modernes per recrear un carrer comercial tradicional de Ningbo. També s'exhibeix el patrimoni cultural intangible de la ciutat.

### Exposició de l'art del bambú

Aquesta exposició se situa a la tercera planta del museu, que mostra antics objectes de bambú donats per Qin Bingnian, fill del col·leccionista, Qin Kangxiang.

## Referències

* 1 2 «宁波博物馆获本年度“鲁班奖” (Ningbo Museum won Lu Ban Prize this year)». Arxivat de l'original el 2013-12-03. [Consulta: 8 novembre 2016].
* 1 2 «宁波有了自己真正的博物馆 (Ningbo owns an authentic museum)». Arxivat de l'original el 2008-12-23. [Consulta: 8 novembre 2016].
* ↑ «宁波博物馆 废旧材料建 (Ningbo Museum: made by used materials)». Arxivat de l'original el 2013-12-03. [Consulta: 8 novembre 2016].
* ↑ «世博宁波案例馆昨揭“盖头” (Ningbo Pavilion in Shanghai Expo opened yesterday), cnnb.com.cn, (16-3-2010)». Arxivat de l'original el 2016-03-04. [Consulta: 8 novembre 2016].
* ↑ «东方“神舟”——宁波“海上丝路”主题展综述 (City as an Eastern Boat - Theme display of ancient Ningbo as an important node in oceanic silk road)». Arxivat de l'original el 2013-12-03. [Consulta: 8 novembre 2016].
* ↑ «“阿拉”老宁波 ——宁波民俗风物陈列 (Ala Ningbo residents - Theme display of Ningbo custom and culture)». Arxivat de l'original el 2013-12-03. [Consulta: 8 novembre 2016].
* ↑ «竹刻艺术——秦秉年先生捐赠竹刻珍品展 (Bamboo Art - Display of bamboo artefacts donated by Qin Bingnian)». Arxivat de l'original el 2013-12-03. [Consulta: 8 novembre 2016].

## Enllaços externs

* El Museu de Ningbo a archdaily.com